b)Dalībnieks saskaņā ar Vienošanās 46. pantu iepriekš paziņo vismaz 10 kalendārās dienas pirms saistību uzņemšanās, ja tas gatavojas sniegt atbalstu: 1) darījumiem II kategorijas valstīs; vai 2) darījumiem, kurus atbalsta saskaņā ar vienoto nostāju, kā izklāstīts saskaņā ar šīs nozares vienošanās 2. panta c) punktu. Šādu iepriekšēju paziņojumu var veikt vienlaikus ar vienotās nostājas priekšlikumu un par to ir jāsaņem apstiprinājums.

Neatkarīgi no šīs vienošanās 61. panta a) punkta noteikumiem visas saskaņotās vienotās nostājas zaudē spēku 2023. gada 31. decembrī, ja vien dalībnieki nevienojas pagarināt šo nozares vienošanos saskaņā ar šīs nozares vienošanās 6. panta d) punktu.

IV NODAĻA. UZRAUDZĪBA UN PĀRSKATĪŠANA

6. UZRAUDZĪBA UN PĀRSKATĪŠANA

a)Sekretariāts ik gadu ziņo par šīs nozares vienošanās īstenošanu.

b)Pēc 2023. gada 31. decembra un ievērojot c) punktu iepriekš, mazāk nekā 50 % no šīs nozares vienošanās 2. panta b) punkta 3) apakšpunkta pirmā ievilkuma ii) punktā noteikto sindicēšanas prasību aizstāj ar maksimāli 35 % sindicēšanas prasību, ja vien dalībnieki nav vienojušies citādi.

c)Dalībnieki uzņemas veikt šīs nozares vienošanās pārskatīšanu līdz 2023. gada beigām, lai novērtētu tirgus apstākļus un citus faktorus nolūkā noteikt, vai noteikumi jāturpina vai jāgroza.

d)Pēc 2023. gada 31. decembra šīs nozares vienošanās noteikumus vairs nepiemēro, ja vien dalībnieki nevienojas citādi.

[…]

VI PIELIKUMS. NOTEIKUMI, KAS PIEMĒROJAMI PROJEKTU FINANSĒŠANAS DARĪJUMIEM

I NODAĻA. VISPĀRĪGI NOTEIKUMI

1. PIEMĒROŠANAS JOMA

a)Šajā pielikumā izstrādāti noteikumi, kurus dalībnieki var atbalstīt projekta finanšu darījumos, kas atbilst 1. papildinājumā noteiktajiem kritērijiem.

b)Ja šajā pielikumā nav atbilstoša noteikuma, piemēro Vienošanās noteikumus.

II NODAĻA. FINANŠU NOTEIKUMI

2. MAKSIMĀLAIS ATMAKSAS TERMIŅŠ ir 14 gadi, izņemot gadījumus, kad oficiālais atbalsts eksporta kredītam, ko sniedz dalībnieki, ir vairāk nekā 35 % no projekta sindicēšanas ESAO valstī ar augstu ienākumu līmeni, un tad maksimālais atmaksas termiņš ir desmit gadi.

3. PAMATSUMMAS ATMAKSA UN PROCENTU MAKSĀŠANA Eksporta kredīta pamatsummu var atmaksāt nevienādās daļās, un pamatsummas un procentu atmaksa var būt retāka nekā reizi pusgadā, ja tiek izpildīti šādi nosacījumi: a) neviens pamatsummas atmaksājums vai pamatsummas atmaksājumu sērija sešu mēnešu periodā nepārsniedz 25 % no kredīta pamatsummas. b) pirmais pamatsummas atmaksājums veicams ne vēlāk kā 24 mēnešus pēc kreditēšanas termiņa sākuma, un ne mazāk kā 2 % no kredīta pamatsummas atmaksājami 24 mēnešu laikā pēc kreditēšanas termiņa sākuma; c) procenti maksājami ne retāk kā reizi 12 mēnešos, un pirmais procentu maksājums veicams ne vēlāk kā sešus mēnešus pēc kreditēšanas termiņa sākuma. d) Vidējais svērtais atmaksas periods nepārsniedz septiņus gadus un trīs mēnešus, izņemot gadījumus, kad oficiālais atbalsts eksporta kredītam, ko sniedz dalībnieki, ir vairāk nekā 35 % no projekta sindicēšanas ESAO valstī ar augstu ienākumu līmeni, un tad vidējais svērtais atmaksas perioda ilgums nepārsniedz piecus gadus un trīs mēnešus. e) Dalībnieks veic iepriekšēju paziņojumu saskaņā ar šā pielikuma 5. pantu.

III NODAĻA. PROCEDŪRAS

4. IEPRIEKŠĒJA PAZIŅOŠANA PAR PROJEKTA FINANŠU DARĪJUMIEM

Dalībnieks paziņo visiem dalībniekiem par nodomu sniegt atbalstu saskaņā ar šā pielikuma noteikumiem vismaz desmit kalendārās dienas pirms saistību uzņemšanās. Paziņojumu veic saskaņā ar Vienošanās VII pielikumu. Ja kāds dalībnieks šajā laika posmā lūdz paskaidrojumu par atbalstītajiem noteikumiem, paziņojošais dalībnieks pirms jebkādu saistību uzņemšanās nogaida vēl desmit kalendārās dienas.

1. PAPILDINĀJUMS. PROJEKTA FINANŠU DARĪJUMU ATBILSTĪBAS KRITĒRIJI